CELEX: 32013D0770
Language: et
Date: 2013-12-17 00:00:00
Title: 2013/770/EL: Komisjoni rakendusotsus, 17. detsember 2013 , millega asutatakse Tarbija-, Tervise- ja Toiduküsimuste Rakendusamet ning tunnistatakse kehtetuks otsus 2004/858/EÜ

18.12.2013   
            
            
               ET
            
            
               Euroopa Liidu Teataja
            
            
               L 341/69
            
         KOMISJONI RAKENDUSOTSUS,
   17. detsember 2013,
   millega asutatakse Tarbija-, Tervise- ja Toiduküsimuste Rakendusamet ning tunnistatakse kehtetuks otsus 2004/858/EÜ
   (2013/770/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artiklit 3,
   ning arvestades järgmist:
   
               (1)
            
            
               Määrusega (EÜ) nr 58/2003 antakse komisjonile õigus delegeerida volitusi rakendusametitele liidu programmi või projekti täielikuks või osaliseks rakendamiseks tema nimel ja tema vastutusel.
            
         
               (2)
            
            
               Rakendusametitele rakendusülesannete usaldamise eesmärk on võimaldada komisjonil keskenduda oma põhitegevusele ja -ülesannetele, mida ei ole võimalik täitmiseks volitada, loovutamata seejuures kontrolli kõnealuste rakendusametite tegevuse üle ja lõplikku vastutust selle eest.
            
         
               (3)
            
            
               Programmide rakendamise delegeerimiseks rakendusametile on vaja selgelt eristada projekti kavandamise etappe, mis hõlmavad suurt kaalutlusõigust poliitilistest kaalutlustest tulenevate otsuste tegemisel ja mida viib ellu komisjon, ning programmi rakendamist, mis tuleks usaldada rakendusametile.
            
         
               (4)
            
            
               Otsusega 2004/858/EÜ (2) asutas komisjon Rahvatervise Programmi Täitevameti (edaspidi „amet”) ning tegi sellele ülesandeks Euroopa Parlamendi ja nõukogu otsusega nr 1786/2002/EÜ (3) vastu võetud ühenduse rahvatervisealase tegevusprogrammi juhtimise ajavahemikul 1. jaanuarist 2003 kuni 31. detsembrini 2008.
            
         
               (5)
            
            
               Komisjon muutis seejärel mitu korda ameti volitusi ja laiendas neid, et kaasata ameti juhtimisalasse uusi projekte ja programme. Rahvatervise Programmi Täitevamet muudeti komisjoni otsusega 2008/544/EÜ (4) Tervise- ja Tarbijaküsimuste Rakendusametiks ja selle volitust pikendati 31. detsembrini 2015 ning hõlmati Euroopa Parlamendi ja nõukogu otsusega nr 1350/2007/EÜ (5) vastu võetud rahvaterviseprogrammi 2008–2013, Euroopa Parlamendi ja nõukogu otsusega nr 1926/2006/EÜ (6) vastu võetud tarbijapoliitikaprogrammi 2007–2013 ning nõukogu direktiiviga 2000/29/EÜ (7) ning Euroopa Parlamendi ja nõukogu määrusega (EÜ) nr 882/2004 (8) hõlmatud toiduohutusalase koolituse meetmete rakendamine. Komisjoni rakendusotsusega 2012/740/EL (9) laiendati ameti tegevust väljaspool liikmesriike rakendatavatele koolitusmeetmetele ning ametile tehti ülesandeks juhtida komisjoni otsusega C (2012) 1548 (10) ning Euroopa Parlamendi ja nõukogu määruse (EÜ) nr 1905/2006 (11) artikli 22 lõigetega 1 ja 3 hõlmatud toiduohutusalase koolituse meetmeid. Samuti tehti ametile ülesandeks hallata lepingut, mis on sõlmitud Euroopa tarbijate huvisid standardimisprotsessis kaitsva organisatsiooniga ANEC ning mida reguleeritakse Euroopa Parlamendi ja nõukogu määrusega (EL) nr 1025/2012 (12).
            
         
               (6)
            
            
               Otsusega 2004/858/EÜ asutatud amet on tõendanud oma tulemuslikkust ja tõhusust. Rahvatervise Programmi Täitevameti (mida nimetatakse Tervise- ja Tarbijaküsimuste Rakendusametiks alates 2008. aasta juulist) tegevuse vahehindamise tegid väliskonsultandid. 2010. aasta detsembris esitatud lõpparuanne näitas, et rahvaterviseprogrammi rakendamisülesandeid täidaks amet tõhusamalt, tagades samal ajal ühenduse kõnealuste programmide ja meetmete üldise juhtimise komisjonis.
            
         
               (7)
            
            
               Komisjon tegi 29. juuni 2011. aasta teatises „Euroopa 2020. aasta strateegia aluseks olev eelarve” (13) ettepaneku senisest enam kasutada olemasolevaid rakendusameteid liidu programmide rakendamiseks järgmise mitmeaastase finantsraamistiku raames.
            
         
               (8)
            
            
               Määruse (EÜ) nr 58/2003 artikli 3 lõike 1 kohaselt tehtud tasuvusanalüüs (14) näitas, et tarbijakaitseprogrammi, rahvaterviseprogrammi ja toiduohutusalase koolituse meetmetega seotud rakendamisülesannete usaldamine ametile annaks märkimisväärset kvalitatiivset ja kvantitatiivset kasu võrreldes stsenaariumiga, mille kohaselt kõiki uusi programme hallatakse komisjonis. Kolm jätkuprogrammi on kooskõlas ameti volituste ja missiooniga ning kujutavad endast ameti tegevuse jätku. Amet on omandanud nende programmide juhtimise pädevuse, oskused ja suutlikkuse mitme aasta jooksul. Seepärast saaksid komisjon ja programmi abisaajad kasu ameti kogemustest ja teadmistest ning tootlikkus suureneks, eelkõige muudetakse programmide juhtimine kvaliteetsemaks, lihtsustatakse menetlusi ning teenuste osutamine muutuks kvaliteetsemaks tänu kiiremale lepingute sõlmimisele ja maksete tegemisele. Amet on töötanud välja tõhusad kanalid abisaajatega hea kontakti saamiseks ning ta on hästi nähtav liidus asjaomaste programmide edendajana. Programmide juhtimise delegeerimine ametile tagaks talituspidevuse delegeeritud programmide abisaajate ja kõigi sidusrühmade jaoks. Üleminek komisjonipoolsele juhtimisele oleks seega kahjulik. Programmide juhtimise delegeerimine ametile aitaks hinnanguliselt tõhusust suurendada 14 miljoni euro ulatuses ajavahemikus 2014–2024 võrreldes stsenaariumiga, mille kohaselt programme juhiks komisjon.
            
         
               (9)
            
            
               Selleks et anda rakendusametitele järjepidev identiteet, on komisjon ametite uute volituste kehtestamisel võimaluse korral rühmitanud töö temaatiliste poliitikavaldkondade kaupa.
            
         
               (10)
            
            
               Otsusega nr 1350/2007/EÜ vastu võetud rahvaterviseprogrammi 2008–2013 ja otsusega nr 1926/2006/EÜ vastu võetud tarbijapoliitikaprogrammi 2007–2013 juhtimine, direktiiviga 2000/29/EÜ, määrusega (EÜ) nr 882/2004, määrusega (EÜ) nr 1905/2006 ja otsusega C(2012) 1548 hõlmatud toiduohutusalase koolituse meetmete rakendamine ning määrusega (EL) nr 1025/2012 reguleeritava ANEC lepingu haldamine, mis on praegu ameti ülesanded, samuti tarbijapoliitikaprogrammi (2014–2020), (15) rahvaterviseprogrammi (2014–2020) (16) juhtimine ning nõukogu määrusega (EÜ) nr 882/2004 ja direktiiviga 2000/29/EÜ hõlmatud toiduohutusalase koolituse meetmete rakendamine hõlmavad selliste tehniliste projektide rakendamist, mis ei eelda poliitiliste otsuste tegemist ja kogu projekti vältel vajavad kõrgetasemelist tehnilist ja finantsekspertiisi.
            
         
               (11)
            
            
               Ameti ülesanne peaks olema osutada haldus- ja logistikaalaseid tugiteenuseid eelkõige juhul, kui kõnealuste teenuste koondamine suurendaks veelgi kulutõhusust ja mastaabisäästu.
            
         
               (12)
            
            
               Selleks et tagada käesoleva otsuse ja asjaomaste programmide õigeaegne rakendamine, on vaja tagada, et amet täidab kõnealuste programmide rakendamisega seotud ülesandeid alates kuupäevast, mil need programmid jõustuvad.
            
         
               (13)
            
            
               Tuleks asutada Tarbija-, Tervise- ja Toiduküsimuste Rakendusamet. See peaks asendama komisjoni otsusega 2004/858/EÜ asutatud täitevametit ja olema selle õigusjärglane. See peaks tegutsema kooskõlas määrusega (EÜ) nr 58/2003 sätestatud üldise põhieeskirjaga.
            
         
               (14)
            
            
               Seetõttu tuleks kehtetuks tunnistada otsus 2004/858/EÜ ning tuleks sätestada üleminekusätted.
            
         
               (15)
            
            
               Käesoleva otsusega ettenähtud meetmed on kooskõlas täitevasutuste komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Asutamine
   Asutatakse Tarbija-, Tervise- ja Toiduküsimuste Rakendusamet (edaspidi „amet”) ja see asendab otsusega 2004/858/EÜ asutatud täitevametit ja on selle õigusjärglane alates 1. jaanuarist 2014 kuni 31. detsembrini 2024 ning selle põhikirja reguleeritakse määrusega (EÜ) nr 58/2003.
   Artikkel 2
   Asukoht
   Amet asub Luxembourgis.
   Artikkel 3
   Eesmärgid ja ülesanded
   1.   Ametile tehakse ülesandeks järgmiste ühenduse programmide ja meetmete osade juhtimine:
   
               a)
            
            
               tarbijakaitseprogramm 2014–2020;
            
         
               b)
            
            
               rahvaterviseprogramm 2014–2020;
            
         
               c)
            
            
               direktiiviga 2000/29/EÜ ja määrusega (EÜ) nr 882/2004 hõlmatud toiduohutusalase koolituse meetmed.
            
         Esimest lõiku kohaldatakse alates iga kõnealuse programmi jõustumise kuupäevast.
   2.   Ametile usaldatakse järgmiste ühenduse järelejäänud programmide ja meetmete juhtimine:
   
               a)
            
            
               tarbijakaitseprogramm 2007-2013;
            
         
               b)
            
            
               rahvaterviseprogramm 2008–2013;
            
         
               c)
            
            
               direktiiviga 2000/29/EÜ, määrusega (EÜ) nr 882/2004, määrusega (EÜ) nr 1905/2006 ja otsusega C (2012) 1548 hõlmatud toiduohutusalase koolituse meetmed;
            
         
               d)
            
            
               Euroopa tarbijate huve standardimisprotsessis esindava organisatsiooniga ANEC sõlmitud lepingu juhtimine, mida reguleeritakse määrusega (EL) nr 1025/2012.
            
         3.   Amet vastutab lõigetes 1 ja 2 osutatud ühenduse programmide ja meetmete osade rakendamisega seotud järgmiste ülesannete täitmise eest:
   
               a)
            
            
               programmi rakendamise kõikide etappide või mõne etapi haldamine ja eriprojektide kõikide etappide kõikide faaside või mõne faasi juhtimine komisjonis vastu võetud asjaomaste tööprogrammide alusel, kui komisjon on ametit nii volikirjas volitanud;
            
         
               b)
            
            
               eelarve täitmise aktide vastuvõtmine tulude ja kulude osas ning programmi juhtimiseks vajalike kõigi toimingute tegemine, kui komisjon on ametit nii volikirjas volitanud;
            
         
               c)
            
            
               programmi rakendamise toetamine, kui komisjon on ametit nii volikirjas volitanud.
            
         4.   Ameti ülesanne on osutada, kui see on volikirjas ette nähtud, haldus- ja logistikaalaseid tugiteenuseid, millest saaksid kasu programme juhtivad asutused seal osutatud programmide reguleerimisala ulatuses.
   Artikkel 4
   Ametisse määramise maksimaalne kestus
   1.   Juhatuse liikmed nimetatakse ametisse kaheks aastaks.
   2.   Asutuse direktor määratakse ametisse neljaks aastaks.
   Artikkel 5
   Järelevalve ja aruandlus
   Amet on komisjoni järelevalve all ja annab volikirjas sätestatud korras ja tähtaegadel korrapäraselt aru oma vastutusalasse kuuluvate liidu programmide osade rakendamise käigust.
   Artikkel 6
   Tegevuseelarve täitmine
   Amet täidab oma tegevuseelarvet vastavalt komisjoni määrusele (EÜ) nr 1653/2004 (17).
   Artikkel 7
   Kehtetuks tunnistamine ja üleminekusätted
   1.   Otsus 2004/858/EÜ tunnistatakse kehtetuks alates 1. jaanuarist 2014. Viiteid kehtetuks tunnistatud otsusele tõlgendatakse viidetena käesolevale otsusele.
   2.   Amet on otsusega 2004/858/EÜ asutatud täitevameti õigusjärglane.
   3.   Ilma et see piiraks volikirjakohast lähetatud ametnike palgaastme läbivaatamist, ei mõjuta käesolev otsus ameti töötajate, sealhulgas selle direktori õigusi ega kohustusi.
   Artikkel 8
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2014.
   
      Brüssel, 17. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 11, 16.1.2003, lk 1.
   
      (2)  Komisjoni otsus 2004/858/EÜ, 15. detsember 2004, millega asutatakse vastavalt nõukogu määrusele (EÜ) nr 58/2003 täitevamet nimega Rahvatervise Programmi Täitevamet ühenduse rahvatervise valdkonna tegevusprogrammi juhtimiseks (ELT L 369, 16.12.2004, lk 73).
   
      (3)  Euroopa Parlamendi ja nõukogu otsus 1786/2002/EÜ, 23. september 2002, millega võetakse vastu ühenduse tegevusprogramm rahvatervise valdkonnas (aastateks 2003–2008) (EÜT L 271, 9.10.2002, lk 1).
   
      (4)  Komisjoni otsus 2008/544/EÜ, 20. juuni 2008, millega muudetakse otsust 2004/858/EÜ ning asendatakse nimetus Rahvatervise Programmi Täitevamet nimetusega Tervise- ja Tarbijaküsimuste Rakendusamet (ELT L 173, 3.7.2008, lk 27).
   
      (5)  Euroopa Parlamendi ja nõukogu otsus nr 1350/2007/EÜ, 23. oktoober 2007, millega kehtestatakse ühenduse teine tervisevaldkonna tegevusprogramm (2008–2013) (ELT L 301, 20.11.2007, lk 3).
   
      (6)  Euroopa Parlamendi ja nõukogu otsus 1926/2006/EÜ, 18. detsember 2006, millega kehtestatakse ühenduse tarbijapoliitika tegevusprogramm aastateks 2007–2013 (ELT L 404, 30.12.2006, lk 39).
   
      (7)  Nõukogu 8. mai 2000. aasta direktiiv 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.7.2000, lk 1).
   
      (8)  Euroopa Parlamendi ja nõukogu määrus (EÜ) nr 882/2004, 29. aprill 2004, ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT L 165, 30.4.2004, lk 1).
   
      (9)  Komisjoni rakendusotsus 2012/740/EL, 29. november 2012, millega muudetakse otsust 2004/858/EÜ (muudetud otsusega 2008/544/EÜ), millega asutatakse vastavalt nõukogu määrusele (EÜ) nr 58/2003 täitevamet nimega Rahvatervise Programmi Täitevamet (ELT L 331, 1.12.2012, lk 50).
   
      (10)  Komisjoni otsus C (2012) 1548, 15. märts 2012, mis käsitleb 2012. aasta töökava vastuvõtmist ja kujutab endast rahastamisotsust projektidele, mis käsitlevad väliskaubandussuhteid, sealhulgas pääsu ELi mittekuuluvate riikide turgudele ja kaubandusega seotud abimeetmeid.
   
      (11)  Euroopa Parlamendi ja nõukogu määrus (EÜ) nr 1905/2006, 18. detsember 2006, millega luuakse arengukoostöö rahastamisvahend (ELT L 378, 27.12.2006, lk 41).
   
      (12)  Euroopa Parlamendi ja nõukogu määrus (EL) nr 1025/2012, 25. oktoober 2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
   
      (13)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele: „Euroopa 2020. aasta strateegia aluseks olev eelarve”, KOM(2011) 500 lõplik.
   
      (14)  Tasuvusanalüüs, milles käsitletakse liidu programmidega (2014–2020) seotud teatavate rakendamisülesannete delegeerimist rakendusametitele (lõpparuanne 19. august 2013).
   
      (15)  Ettepanek: Euroopa Parlamendi ja nõukogu määrus, 9. november 2011, 2014.–2020. aasta tarbijakaitseprogrammi kohta (KOM(2011) 707).
   
      (16)  Ettepanek: Euroopa Parlamendi ja nõukogu määrus, 9. november 2011, millega kehtestatakse programm „Tervis majanduskasvuks”, ELi kolmas mitmeaastane tegevusprogramm tervishoiu valdkonnas aastateks 2014-2020 (KOM(2011) 709).
   
      (17)  Komisjoni määrus (EÜ) nr 1653/2004, 21. september 2004, täitevasutuste standardfinantsmääruse vastuvõtmise kohta vastavalt nõukogu määrusele (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded (ELT L 297, 22.9.2004, lk 6).